דו-קיום בצל טרגדיה איומה: איבריה של יובל ניזרי בת ה-11, שנהרגה בתאונת דרכים קשה, הצילו את חייהם של ארבעה ילדים, אחת מהן ממזרח ירושלים, ושל מבוגרת ישראלית.

התאונה אירעה לפני כשבוע וחצי, כאשר יובל, אחותה הילה בת השבע ואמה נסעו ברכב המשפחה ברחוב הרצל בראשון לציון. כשפנו שמאלה פגעה מונית שירות ברכבן, ובנות המשפחה פונו לבית החולים שיבא. הרופאים נאבקו על חייה של יובל, שנפגעה באורח אנוש, אולם נאלצו לקבוע היא כי סובלת מ מוות מוחי נשימתי . אחותה הילה עדיין מאושפזת במצב קשה.

את אפליקציית הבריאות לסמארטפון כבר הורדת? הורידו לאייפון או לאנדרואיד



עוד חדשות בריאות:

הוריה של יובל החליטו לתרום את איבריה. ובכך להעניק חיים לאחרים. בסוף השבוע נערך מרתון השתלות בבית החולים שניידר לילדים שבפתח תקווה.

"הבת שלנו הייתה מושלמת" יובל ניזרי ז"ל (צילום משפחתי)

"זכינו להביא לעולם נשמה אצילית כל כך, יפה בגוף ובנפש", אומרים הוריה של יובל, אמנון ולבנת. "מאז שנולדה הבטנו בכל יום בפלא הזה, בילדה המושלמת הזאת שהצטיינה בכל דבר, ספורטאית זוכת מדליות בהתעמלות אמנותית, רקדנית מופלאה, מצטיינת בלימודים ואהובה חברתית. היא הייתה ילדה צנועה, ענווה, בוגרת ולא מתנשאת. חברה אמיתית. היא המתינה והעניקה לנו שהות להיפרד. זכינו לגדל ילדה כזו שהוכיחה לכולם את ייחודיותה גם לאחר מותה. יובל לנצח תשכון בלבנו. אנו גאים ומודים לה על הזמן שזכינו לבלות איתה".

הלב והריאות של יובל הושתלו בילדה מיראן, בת עשר מירושלים, אשר סבלה מיתר לחץ תוך-ריאתי שהוביל לאי ספיקת לב. מיראן מטופלת כבר שמונה שנים בבית החולים, היא עברה מספר צנתורים והמתינה להשתלה המורכבת שתציל את חייה.

המתינה שנים לניתוח. מיראן בת ה-10 (צילום: דוברות מרכז שניידר)

שבוע מרגש עבר על משפחתה של מיראן: בצירוף מקרים נדיר ילדה אמה של מיראן יומיים לפני ניתוח ההשתלה, וכשהתבשרה המשפחה על קבלת תרומת האיברים יצאה האם מבית היולדות כדי לשהות לצד בתה הגדולה.

מיראן מתאוששת כעת לשביעות רצון הרופאים ביחידה לטיפול נמרץ לב, נושמת בכוחות עצמה ומצבה מוגדר יציב.

"אין לי מילים להודות למשפחה האצילה", אומר ל-ynet האב ניזאר. "לב יהודי פועם בילדה ערבייה - זו ההוכחה ששני העמים יכולים לחיות ביחד ושהשלום אפשרי. הלוואי ויכולתי לעשות משהו כדי להחזיר את יובל הקטנה שנהרגה בטרם עת.

"אנחנו עצובים ואבלים ומוסרים תנחומים למשפחה. תמיד נהיה אסירי תודה להם, ואני מקווה שתהיה לנו ההזדמנות להודות להם על שהצילו את חייה של ניזאר ואת חיינו שלנו".

הכבד של יובל הושתל בילד מדרום הארץ שסבל ממחלת כבד מולדת שגרמה לאי ספיקת כבד ולכן נזקק להשתלה כדי להציל את חייו. בשנתיים וחצי האחרונות הוא המתין לניתוח ההשתלה, וכל אותה העת טופל בבית החולים שניידר. כעת הוא מאושפז ביחידה לטיפול נמרץ בבית החולים ומצבו מוגדר יציב.

הכליה הושתלה בילדה בת 5 מצפון הארץ, אשר עברה לפני כשנה וחצי השתלה לאונת כבד שתרם לה אביה. בשל המחלה המולדת שממנה היא סובלת, נזקקה הילדה גם לתרומת כליה. עד ההשתלה טופלה הילדה בהמו-דיאליזה.

כליה נוספת הושתלה בילדה בת 11 מירושלים, אשר סבלה גם היא ממחלה מולדת שהובילה לאי ספיקת כליות, ולכן היא נזקקה לטיפולי דיאליזה במשך שנה וחצי.







